પરંતુ, ભગવાનની કૃપાથી, ડોકટરની સારવારથી, તમારાં સ્વજનોની પ્રાર્થનાથી અને તમારી જિજીવિષાથી તમે એ ક્રાઈસિસમાંથી ધોનીના બૅટિંગ સ્કોરની ઝડપે પાર નીકળી જાઓ છો અને તમારા પેલા મુલાકાતી સ્વજનની ભવિષ્યવાણીને તમે ખોટી પાડો છો. એ જ મુલાકાતી સ્વજન ફરી વાર આવી અને તમને કહે, ‘તે દિવસે બિંદુભાઈને અને મહેશભાઈને મેં ચોખ્ખું કીધું’ તું, જો જે ને, કાકા ચાર દિવસમાં ચાલતા થઈ જવાના. ગમે તેમ તોય, જુનું હાડ. તમે સાચા ઘી-દૂધ ખાધેલા. હવે તો ઈ જોવાય નથી મળતાં.’ માત્ર વાણિયો જ ફેરવી તોળે છે તેવું નથી.